ประมวลข่าวทั่วไทยประจำวันที่  25  สิงหาคม 2561
ประมวลข่าวทั่วไทยประจำวันที่  25  สิงหาคม 2561  
  การเมือง/มั่นคง 
  นายกรัฐมนตรี ขอให้ประชาชนพิจารณารับข้อมูลอย่างสร้างสรรค์   
 พลเอก ประยุทธ์ จันทร์โอชา นายกรัฐมนตรี กล่าวในรายการศาสตร์พระราชา สู่การพัฒนาอย่างยั่งยืน ว่า จากการติดตามสื่อโซเชียลมีเดีย พบว่า มีผู้ไม่หวังดีบิดเบือนข้อมูล เกี่ยวกับการทำงานของรัฐบาล จึงอยากให้ประชาชนพิจารณารับข่าวสารอย่างสร้างสรรค์ว่า ที่ผ่านมารัฐบาลปัจจุบันได้เข้ามาทำสิ่งใดและแก้ไขสิ่งใดแล้วบ้าง
 ทั้งนี้ นายกรัฐมนตรี ยังกังวลถึงประชาชนที่ยังมีความเดือดร้อนและยังไม่เข้าใจว่า รัฐบาลกำลังช่วยเหลืออยู่ เพราะบางอย่างอาจยังเข้าไม่ถึงทุกคน บางอย่างเข้าถึงแล้ว แต่ผู้ได้รับมีความต้องการมากขึ้น จึงขอทุกคนทำความเข้าใจ และมองทั้งสองด้าน และย้ำว่าหากอยากให้สิ่งต่างๆ ดีขึ้น ต้องทำงานร่วมกันแบบประชารัฐด้วย 
  องค์การอนามัยโลก ชื่มชมประเทศไทยป้องกันและควบคุม "โรคไม่ติดต่อ"ได้ดีเยี่ยม   
 พลเอก ประยุทธ์ จันทร์โอชา นายกรัฐมนตรี กล่าวในรายการ "ศาสตร์พระราชา สู่การพัฒนาอย่างยั่งยืน" เมื่อคืนที่ผ่านมาว่า นอกจากสภาพอากาศจะนำมาซึ่งปัญหาอุทกภัยแล้ว อีกเรื่องที่เป็นห่วงคือ การรักษาสุขภาพ ซึ่งองค์การอนามัยโลกรายงานว่า ทุกประเทศทั่วโลกพบผู้ป่วย "โรคไม่ติดต่อเพิ่มขึ้น ทั้งโรคเบาหวาน โรคหัวใจและหลอดเลือด โรคความดันสูง ซึ่งประเทศไทยมีอัตราผู้ป่วยสูงเช่นกัน แต่ที่น่ายินดีก็คือ ประเทศไทยได้รับการประเมินและชื่นชมจากองค์การนามัยโลก ว่า มีการดำเนินงานด้านการป้องกันควบคุม "โรคไม่ติดต่อ" ได้ดีเยี่ยมติด 10 อันดับแรกของโลก และเป็นอันดับ 1 ในเอเชีย ซึ่งสิ่งดีดีเหล่านี้บางทีไม่ทราบกัน ทุกคนก็ไปบิดเบือนเป็นเรื่องของความเดือดร้อน เช่นเรื่องโรคไข้หวัดใหญ่ ที่มีการแชร์ข้อมูลในสื่อออนไลน์ จนสร้างความตื่นกลัวให้ประชาชน ซึ่งในความเป็นจริง ปีนี้มีผู้ป่วยและผู้เสียชีวิตลดลง เป็นต้น 
 โฆษกกระทรวงการต่างประเทศ เปิดเผย กระทรวงการต่างประเทศยังไม่ได้รับแจ้ง จากทางการเกาหลีใต้ กรณียกเลิกการยกเว้นการตรวจลงตราให้กับคนไทย   
 น.ส.บุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ กล่าวถึงกระแสข่าวที่มีการเผยแพร่ทางโซเชียล ที่ระบุว่า ทางการเกาหลีใต้กำลังพิจารณายกเลิกการยกเว้นการตรวจลงตราให้กับคนไทยที่เดินทางเข้าไปท่องเที่ยวในประเทศเกาหลีใต้ เนื่องจากมีคนไทยจำนวนกว่า 1 แสนคน หลบหนีเข้าไปทำงานโดยผิดกฎหมายว่า ขณะนี้กระทรวงไม่ได้รับแจ้งอะไรจากฝ่ายเกาหลีใต้ และยังคงมีความตกลงยกเว้นการตรวจลงตราเพื่อการท่องเที่ยวระหว่างกัน สำหรับผู้ถือหนังสือเดินทางไทยเป็นเวลา 90 วัน อย่างไรก็ตาม ทางกระทรวงขอเตือนคนไทยว่าขณะนี้ทางการเกาหลีใต้เพิ่มความเข้มงวดมากขึ้นในการตรวจคนเข้าเมือง จึงอยากขอให้คนไทยเคารพกฎหมายของประเทศอื่นๆ อย่างเคร่งครัด ทั้งนี้ผู้ที่ไปทำงานผิดกฎหมายจะไม่มีประกันสังคม หรือประกันสุขภาพ สภาพความเป็นอยู่ไม่ดี รวมถึงอาจถูกหลอกลวงไปทำงานผิดประเภทอีกด้วย 
  รองรัฐมนตรีกระทรวงป้องกันความสงบ สปป.ลาว ยอมรับป้องกันการลำเลียงยาเสพติดเป็นเรื่องยาก   
 พลตรี ดอกเตอร์สมหวัง ทำมะสิด รองรัฐมนตรีกระทรวงป้องกันความสงบ สาธารณรัฐประชาธิปไตยประชาชนลาว กล่าวภายหลังเยี่ยมชมศูนย์ปฏิบัติการ สำนักงานคณะกรรมการป้องกันและปราบปรามยาเสพติด (ศปก.ป.ป.ส.)ไทย ว่ามีความก้าวหน้ามากขึ้นโดยการนำเทคโนโลยีสมัยใหม่มาใช้ ทำให้ประชาชนได้รับประโยชน์และเจ้าหน้าที่สามารถประสานงานกันได้สะดวกขึ้น ส่วนการป้องกันและปราบปรามยาเสพติดตามแนวชายแดนนั้นที่ผ่านมาได้ประสานกับทางการไทยมาโดยตลอด รวมถึงมีทหารดูแลตามแนวชายแดนทำให้สามารถจับกุมกลุ่มผู้ค้ายาเสพติดได้จำนวนมากหากเทียบกับทุกปีที่ผ่านมา แสดงให้เห็นถึงความร่วมมือกันในการทำงาน ซึ่งเชื่อว่าหลังจากนี้จะดีมากขึ้น พร้อมยอมรับว่าการป้องกันการลำเลียงยาเสพติดเป็นเรื่องยากเรื่องจากปัจจุบันโลกเปลี่ยนแปลงไปมีการใช้เทคโนโลยีทำให้กลุ่มผู้ค้าหลบหนีการจับกุมได้ง่ายขึ้น
 รองรัฐมนตรีกระทรวงป้องกันความสงบ สปป.ลาว ยังกล่าวว่า การแก้ปัญหายาเสพติดจำเป็นต้องมีหลายแนวทาง ทั้งอาศัยความร่วมมือจากประชาชนตามแนวชายแดน ใช้กำลังทหาร ตำรวจ เจ้าหน้าที่องค์กรปกครองส่วนท้องถิ่นรวมถึง ป.ป.ส.ลาว และ ป.ป.ส.ไทยร่วมกันดูแล 
  เลขาธิการ ป.ป.ส. รับยาบ้าและไอซ์เข้าไทยเพิ่มขึ้นกว่าเท่าตัว ไอซ์ส่งไประเทศที่สาม ยาบ้า 80% ขายให้คนไทย  
นายศิรินทร์ยา สิทธิชัย เลขาธิการคณะกรรมการป้องกันและปราบปรามยาเสพติด( ป.ป.ส.)กล่าวว่า ศูนย์ปฏิบัติการแม่น้ำโขงปลอดภัยเกิดจากความร่วมมือของ 6 ประเทศ ตั้งแต่ปี 2559-2561 ซึ่งหลังจากเปิดศูนย์ฯและมีความร่วมมือทางการข่าวทำให้ทุกประเทศมีสถิติการจับกุม สารตั้งต้นและเคมีภัณฑ์รวมทั้งยาเสพติด ทั้งยาบ้าและยาไอซ์ได้เพิ่มขึ้น ในช่วง 3 ปีสามารถจับกุมยาเสพติดได้กว่า 1.1 ล้านกิโลกรัม โดยตั้งแต่ต้นปี 2561 ถึงเดือนกันยายนสามารถจับกุมยาบ้าได้ถึง 300 ล้านเม็ด ซึ่งสูงกว่าปี 2560 ที่ทั้งปีจับกุมได้ 214 ล้านเม็ด ส่วนยาไอซ์ปี 2560 จับกุมได้ 5,000 กิโลกรัม แต่ปัจจุบันผลการจับกุมอยู่ที่ 15,000 กิโลกรัม ทั้งนี้จากข้อมูลการข่าว พบว่ามีการลักลอบนำเข้ายาเสพติดในปริมาณที่มากขึ้นอย่างต่อเนื่องจากพื้นที่เขตปกครองพิเศษของกลุ่มว้าทั้งที่เมืองยอน ปางซาง แม้ไทยและประเทศเพื่อนบ้านจะมีศักยภาพการจับกุมเพิ่มแต่กลุ่มผู้ค้าก็ยังมีการผลิตทดแทนเพิ่ม 2-3 เท่าตัว และพยายามหาสารเคมีตัวใหม่มาแทนสารเคมี และสารตั้งต้นที่ถูกจีนและไทยสกัดไม่ให้เข้าไปยังพื้นที่สามเหลี่ยมทองคำ โดยมีนักเคมีชาวใต้หวันเข้ามาร่วมผลิต สำหรับยาไอซ์ถูกลักลอบส่งไปจำหน่ายทางใต้ก่อนจะออกไปประเทศที่สาม ขณะที่ยาบ้าร้อยละ 80 จำหน่ายให้คนไทยก่อนจะกระจายไปในพื้นที่ต่างๆ ทั้ง กทม.และปริมณฑล 
 เลขาธิการ ป.ป.ส. ยังกล่าวว่า กลุ่มผู้ค้าฯหลบเลี่ยงการจับกุมของเจ้าหน้าที่ด้วยการใช้รถปิกอัพขนมาจากชายแดนประเทศเพื่อนบ้าน และเช่าโกดังเก็บในพื้นที่ภาคเหนือ จากนั้นจึงใช้รถสิบล้อขนต่อมาพักไว้ในพื้นที่ภาคกลาง โดยซุกซ่อนมากับพืชผลทางการเกษตร เพื่อตบตาเจ้าหน้าที่และให้รอดจากการถูกตรวจค้น ซึ่งเครือข่ายใหญ่ผู้ค้ายาฯมี 30 เครือข่าย แต่สามารถทลายเครือข่ายไปแล้วกว่าครึ่งหนึ่ง โดยยอมรับว่าชนเผ่าที่ค้ายามีศักยภาพสูงและมีความเชื่อมโยงกันในหลายประเทศ  
  กรมป้องกันและบรรเทาสาธารณภัย  รายงานยังคงมีสถานการณ์อุทกภัยใน 3 จังหวัด พร้อมเร่งระบายน้ำออกจากพื้นที่อย่างต่อเนื่อง   
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลของพายุโซนร้อน “เบบินคา” และมรสุมตะวันตกเฉียงใต้ ตั้งแต่วันที่ 17 – 25 สิงหาคม 2561 ทำให้เกิดน้ำท่วมฉับพลัน น้ำป่าไหลหลาก น้ำล้นตลิ่ง และดินถล่ม โดยยังคงมีสถานการณ์อุทกภัย 3 จังหวัด ได้แก่ จังหวัดนครพนม  บึงกาฬ และจังหวัดเพชรบุรี พร้อมเร่งระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว 
   สทนช. เฝ้าระวังฝนตกหนักถึงหนักมากต่อเนื่องในพื้นที่ 19 จังหวัด โดยเฉพาะภาคเหนือมีปริมาณฝนสูงสุด 
 นายสำเริง  แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) ในฐานะผู้อำนวยการศูนย์เฉพาะกิจชั่วคราวในภาวะวิกฤตวันนี้ กล่าวถึงสถานการณ์น้ำและพื้นที่เสี่ยงสำคัญ วันนี้ ว่า ยังคงมีฝนตกหนักบางพื้นที่ โดยมีพื้นที่เสี่ยงภัยฝนตกหนักถึงหนักมากในพื้นที่ 19 จังหวัด คือ ภาคเหนือ บริเวณเชียงราย พะเยา น่าน แม่ฮ่องสอน ตาก  ภาคตะวันออกเฉียงเหนือ บริเวณเลย หนองคาย บึงกาฬ นครพนม สกลนคร อุดรธานี กาฬสินธุ์ มุกดาหาร อุบลราชธานี  ภาคตะวันตก บริเวณกาญจนบุรี  ภาคตะวันออก บริเวณจันทบุรี ตราด  ภาคใต้ บริเวณระนอง และพังงา  โดย 24 ชั่วโมงที่ผ่านมามีฝนตกปานกลางถึงหนักมากในภาคเหนือที่ปริมาณฝนตกสูงสุดในจังหวัดน่านและแม่ฮ่องสอน ภาคตะวันออกเฉียงเหนือ และภาคใต้ ทั้งนี้ ยังคงเฝ้าระวังและติดตามปริมาณน้ำในอ่างเก็บน้ำทั่วประเทศในการบริหารจัดการน้ำในเขื่อนให้เกิดประสิทธิภาพสูงสุดจากฝนตกหนักในช่วงฤดูฝนนี้ เพื่อไม่ให้เกิดผลกระทบกับประชาชนหรือหากหลีกเลี่ยงไม่ได้ต้องเกิดผลกระทบน้อยที่สุด ซึ่งปัจจุบันมีอ่างเก็บน้ำที่ความจุเกินร้อยละ 100 ประกอบด้วย อ่างขนาดใหญ่ 2 แห่ง คือ เขื่อนน้ำอูน ร้อยละ 108  เขื่อนแก่งกระจาน ร้อยละ 106 และอ่างเก็บน้ำขนาดกลาง 27 แห่ง ขณะที่ อ่างเก็บน้ำต้องเฝ้าระวังร้อยละ 80-100 ของความจุอ่าง ประกอบด้วย ขนาดใหญ่ 5 แห่ง คือ เขื่อนศรีนครินทร์ร้อยละ 89  เขื่อนวชิราลงกรณ ร้อยละ 91   เขื่อนรัชชประภา ร้อยละ 87  เขื่อนขุนด่านปราการชล ร้อยละ 87 ,เขื่อนปราณบุรี ร้อยละ 82  อ่างเก็บน้ำขนาดกลาง 53 แห่ง ส่วนพื้นที่เฝ้าระวังเสี่ยงน้ำท่วม คือ แม่น้ำเพชรบุรี 5 อำเภอ บริเวณอำเภอแก่งกระจาน อำเภอท่ายาง อำเภอบ้านลาด อำเภอเมือง อำเภอบ้านแหลม จังหวัดเพชรบุรี ลำน้ำก่ำ ลำน้ำสงคราม ลำน้ำอูน แม่น้ำยม แม่น้ำน่าน แม่น้ำแควน้อย แม่น้ำนครนายก แม่น้ำยัง ที่อำเภอเสลภูมิ จังหวัดร้อยเอ็ด โดยมีระดับน้ำเพิ่มขึ้นอย่างรวดเร็วและมีระดับสูงกว่าระดับตลิ่งแล้ว 
   สถานการณ์น้ำเขื่อนแก่งกระจาน ระดับน้ำลดลงอย่างต่อเนื่อง พื้นที่น้ำท่วมหลายจุดเข้าสู่ปกติแล้ว 
 นายทวีศักดิ์ ธนเดโชพล รองอธิบดีกรมชลประทาน เปิดเผยถึง สถานการณ์น้ำในเขื่อนแก่งกระจาน จังหวัดเพชรบุรี ล่าสุด 25 ส.ค. 61 เวลา 07.00 น. ปริมาณน้ำในอ่างฯลดลงเหลือ 755 ล้าน ลบ.ม. คิดเป็นร้อยละ 106 ของความจุอ่างฯ ปริมาณน้ำที่ระบาย 166 ลบ.ม./วินาที แนวโน้มระดับน้ำในเขื่อนและท้ายเขื่อนแก่งกระจานลดลงอย่างต่อเนื่อง
 ส่วนที่เขื่อนเพชร กรมชลประทาน ได้ผันน้ำบริเวณหน้าเขื่อนเข้าระบบชลประทานทั้ง 4 สาย รวมกัน 83 ลบ.ม./วินาที เพื่อเร่งระบายน้ำออกสู่ทะเล ส่วนที่เหลือจะควบคุมให้ไหลผ่านเขื่อนเพชรลงสู่แม่น้ำเพชรบุรี ในอัตราประมาณ 134     ลบ.ม./วินาที ซึ่งจะไหลผ่าน อำเภอท่ายางและอำเภอบ้านลาด ระดับน้ำยังคงต่ำกว่าตลิ่งและมีแนวโน้มลดลงเช่นกัน
 สำหรับสถานการณ์น้ำพื้นที่บริเวณที่ลุ่มต่ำ บริเวณเทศบาลเมืองเพชรบุรี ซึ่งได้รับผลกระทบมีน้ำซึมจากกระสอบทรายและผุดลอดจากท่อระบายน้ำ ไหลเข้าท่วมชุมชนเมืองและถนนเมืองเพชรบุรี มีเพียงบริเวณสะพานจอมเกล้า น้ำยังท่วมสูงเฉลี่ย 10 เซนติเมตร และพื้นที่ลุ่มต่ำฝั่งขวาแม่น้ำเพชรบุรี บริเวณสะพานใหญ่ วัดมหาธาตุ น้ำท่วมสูงเฉลี่ย 10 เซนติเมตร คาดว่าประมาณไม่เกินเที่ยงวันของวันนี้ 25 ส.ค. 61 น้ำจะค่อยๆแห้งและเริ่มเข้าสู่ภาวะปกติต่อไป
 ทั้งนี้ กรมชลประทาน ได้บูรณาการกับจังหวัดเพชรบุรีและหน่วยงานที่เกี่ยวข้อง เข้าไปช่วยเหลือประชาชน โดยได้ติดตั้งเครื่องสูบน้ำบริเวณอำเภอเมือง และอำเภอบ้านแหลม พร้อมเดินเครื่องเร่งสูบน้ำในท่อระบายน้ำลงสู่แม่น้ำเพชรบุรี และติดตั้งเครื่องผลักดันน้ำจำนวน ทั้งยังได้นำรถแบ็คโฮเสริมคันตลิ่งแม่น้ำเพชรบุรี และขุดลอกคลองระบายน้ำและเปิดทางน้ำในลำน้ำสาขาย่อยต่างๆ ให้น้ำไหลได้สะดวก ช่วยเร่งระบายน้ำออกสู่ทะเลให้เร็วที่สุดด้วย คาดว่าสถานการณ์น้ำในตัวเมืองเพชรบุรี จะเข้าสู่ภาวะปกติภายใน 2 วัน หากไม่มีฝนตกหนักมาเพิ่ม
เศรษฐกิจ/ท่องเที่ยว
  รัฐมนตรีว่าการกระทรวงอุตสาหกรรม เผยมีการลงนามความร่วมมือ 10 ฉบับระหว่างไทยและจีน เพื่อเดินหน้าขับเคลื่อนโครงการอีอีซี  
 นายอุตตม สาวนายน รัฐมนตรีว่าการกระทรวงอุตสาหกรรม เปิดเผยว่า วันนี้ไทยได้ลงนามความร่วมมือ 10 ฉบับ ระหว่างหน่วยงานรัฐ ทั้งสำนักงานคณะกรรมการนโยบายเขตพัฒนาพิเศษภาคตะวันออก หรืออีอีซี รัฐวิสาหกิจ มหาวิทยาลัยและภาคเอกชนของประเทศไทยและจีน ก่อนการพาคณะจีนกว่า 500 รายลงพื้นที่อีอีซี โดยนักลงทุนจีนต้องการเห็นความคืบหน้าของในโครงสร้างพื้นฐานที่ไทยกำลังขับเคลื่อนอยู่ในขณะนี้ ที่นับเป็นการสะท้อนว่าโครงการอีอีซีเดินหน้าจริง โดยเฉพาะโครงการรถไฟเชื่อม 3 สนามบิน ที่นักลงทุนจีนเสนอมาว่าต้องการลงพื้นที่เพื่อติดตามความคืบหน้า รวมถึงโครงการเคเบิ้ลใต้น้ำ เพื่อสร้างซุปเปอร์ไฮเวย์ด้านข้อมูลระหว่างไทย-ฮ่องกงและจีน
 สำหรับการลงนามบันทึกข้อตกลงความร่วมมือระหว่างไทยและจีน ได้แบ่งเป็น 3 กลุ่ม คือ การร่วมลงทุนในโครงการต่างๆ ระหว่างเอกชนของทั้ง 2 ประเทศ และรัฐบาลจีนและไทย กลุ่ม 2 คือ กลุ่มเทคโนโลยี อุตสาหกรรมเทคโนโลยี และกลุ่มขับเคลื่อนการลงทุนขนาดใหญ่ในอีอีซี เช่น โครงสร้างพื้นฐาน การสร้างสมาร์ทซิตี้ 
  อีอีซี ต้อนรับคณะนักธุรกิจจีนเยือนไทย ปักธงร่วมพัฒนาอุตสาหกรรม 4.0  
 นายสมคิด จาตุศรีพิทักษ์ รองนายกรัฐมนตรี พร้อมคณะให้การต้อนรับคณะมนตรีแห่งรัฐของจีน นำโดย นายหวัง หย่ง พร้อมคณะผู้บริหารระดับสูงจากรัฐวิสาหกิจและภาคเอกชนจีนกว่า 500 คน เยือนไทยอย่างเป็นทางการ และลงพื้นที่ศึกษาดูงานเขตพัฒนาพิเศษภาคตะวันออก โดยครั้งนี้นับเป็นครั้งแรก ที่ภาครัฐและผู้บริหารระดับสูงจากภาคเอกชนชั้นนำของจีนเดินทางมาเยือนประเทศไทยอย่างเป็นทางการพร้อมกัน และยังเพื่อประชุมคณะกรรมการร่วมว่าด้วยการค้า การลงทุน และความร่วมมือทางเศรษฐกิจระหว่างไทย - จีน ครั้งที่ 6 และร่วมสัมมนา “Thailand – China Business Forum 2018 ที่เปิดโอกาสให้นักธุรกิจไทยได้พบกับนักธุรกิจจีน จับคู่สร้างเครือข่ายทางธุรกิจ
รัฐมนตรีว่าการกระทรวงอุตสาหกรรม ขณะที่ในวันนี้คณะนักธุรกิจจีน ร่วมลงพื้นที่รับฟังการบรรยายและศึกษาดูงานเขตพัฒนาพิเศษภาคตะวันออก เพื่อรับชมภาพฉายที่ชัดเจนว่าโครงการอีอีซี คืออะไร และสัมผัสถึงศักยภาพของพื้นที่ อีอีซี ซึ่งเป็นโครงการเชิงยุทธศาสตร์ที่สำคัญที่สุดโครงการหนึ่งของรัฐบาลไทยเพื่อสนับสนุนการปฏิรูปปรับเปลี่ยนประเทศตามยุทธศาสตร์ “Thailand 4.0” โดยยังได้เดินทางไปยัง ท่าอากาศยานนานาชาติอู่ตะเภา นิคมอุตสาหกรรมแหลมฉบัง นิคมอุตสาหกรรมอีสเทิร์น ซีบอร์ด สำนักงานพัฒนาเทคโนโลยีอวกาศและภูมิสารสนเทศ (GISTDA) และสถาบันวิทยสิริเมธี หรือ VISTEC ในจังหวัดชลบุรีและจังหวัดระยองด้วย 
 กระทรวงการท่องเที่ยวและกีฬา เดินหน้าผลักดันพัฒนาพื้นที่ฝั่งตะวันตกของไทย  เป็นแหล่งท่องเที่ยวระดับโลก   
 นายวีระศักดิ์ โควสุรัตน์ รัฐมนตรีว่าการกระทรวงการท่องเที่ยวและกีฬา กล่าวถึง โครงการพัฒนาการท่องเที่ยวในเขตพัฒนาการท่องเที่ยวฝั่งทะเลตะวันตก (ไทยแลนด์ ริเวียรา) นำต้นแบบมาจากประเทศฝรั่งเศส  ที่ได้พัฒนาสถานที่พักตากอากาศที่มีคุณภาพ บ่งบอกถึงความเป็นเอกลักษณ์ในพื้นที่ ทำให้รัฐบาลมีแนวคิดผลักดันพัฒนาพื้นที่ฝั่งตะวันตกของไทย ได้แก่ จังหวัดเพชรบุรี ประจวบคีรีขันธ์ ระนอง และจังหวัดชุมพร ให้เป็นที่รู้จักทั่วโลก เนื่องจาก 4 จังหวัดดังกล่าว มีความหลากหลายของสถานที่ กิจกรรมการท่องเที่ยวเชิงธรรมชาติ เชิงวัฒนธรรม  เชิงกีฬา และการท่องเที่ยวโดยชุมชน  โดยเฉพาะมีจุดเชื่อมโยง ทั้งแนวเขาตะนาวศรี ถนนเพชรเกษม รถไฟรางคู่ ชายหาด ถนนเลียบชายฝั่ง และการอนุรักษ์ประมงชายฝั่ง  จะช่วยดึงดูดให้นักลงทุนเข้ามาลงทุนเพิ่มมากขึ้น ส่งผลดีต่อการพัฒนาการท่องเที่ยวชายฝั่งทะเลด้านตะวันตกของไทยให้เป็นที่รู้จักทั่วโลก รวมทั้งกระจายรายได้สู่ชุมชน เสริมสร้างความเข้มแข็งทางเศรษฐกิจของเมืองรองและประชาชน ลดความเหลื่อมล้ำทางเศรษฐกิจ
  รัฐมนตรีว่าการกระทรวงการท่องเที่ยวและกีฬา ยังกล่าวถึงแผนการพัฒนาโครงสร้างพื้นฐานด้านคมนาคมขนส่ง จะจัดให้มีชานชาลารถไฟตามแนวทางรถไฟทางคู่เข้าไปในพื้นที่ชายฝั่งทะเลตะวันตก จะเห็นผลในอีก 5 ปีข้างหน้า ถือเป็นการเปลี่ยนโฉมการเดินทางใหม่ รวมทั้งจะมีการปรับปรุงโครงสร้างสถานีใหม่ทั้งหมดและนำของดีในแต่ละชุมชนมาจำหน่ายที่สถานี   พร้อมเชิญชวนประชาชนในพื้นที่ไทยแลนด์ ริเวียรา ช่วยสื่อสารและเป็นตัวเชื่อมในพื้นที่ เพื่อแสดงความจำนงต้องการให้สินค้าท้องถิ่น ของดีชุมชน เพื่อนำมาจัดทำแผนในการพัฒนาพื้นที่ต่อไป 
สังคม
 สมเด็จพระเจ้าอยู่หัว ทรงห่วงใยสถานการณ์น้ำท่วม ขอให้เจ้าหน้าที่ดูแลประชาชนอย่างดีที่สุด   
 พลโท สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรี เปิดเผยว่า สมเด็จพระเจ้าอยู่หัวทรงห่วงใยสถานการณ์น้ำท่วมในหลายพื้นที่ โดยทรงขอให้เจ้าหน้าที่ดูแลประชาชนอย่างดีที่สุด ในส่วนของรัฐบาล รับใส่เกล้าฯทำงานอย่างเต็มที่และยึดแนวทางการบริหารจัดการน้ำตามแนวพระราชดำริของพระบาทสมเด็จพระปรมินทรมหาภูมิพลอดุลยเดช บรมนาถบพิตร เป็นหลักในการดำเนินงาน หน่วยงานภาครัฐได้บูรณาการและประสานงานกันอย่างใกล้ชิด ทั้งสำนักงานทรัพยากรน้ำแห่งชาติ กรมชลประทาน กรมป้องกันและบรรเทาสาธารณภัย กระทรวงมหาดไทย และจังหวัดที่ประสบภัยทุกพื้นที่ ภายใต้การกำกับของรองนายกรัฐมนตรีที่ได้รับมอบหมายให้ดูแลเรื่องนี้
  นายกรัฐมนตรี กล่าวว่า รายงานล่าสุดจากศูนย์ปฏิบัติการน้ำอัจฉริยะพบว่า ยังมีจังหวัดที่ประสบภัยน้ำท่วม 3 จังหวัด คือ จังหวัดสกลนคร นครพนม และจังหวัดเพชรบุรี จากพื้นที่เฝ้าระวังทั้งหมด 8 จังหวัด ปัจจุบันยังคงเฝ้าระวังในลำน้ำสายหลักต่างๆ เนื่องจากประเทศไทยยังมีฝนตกเพิ่มขึ้นและมีฝนตกหนักบางแห่ง

  สำหรับพื้นที่เพชรบุรีระดับน้ำเริ่มทรงตัวและมีแนวโน้มลดลงคาดว่าจะคลี่คลายลงภายใน 5 วัน ส่วนพื้นที่ลุ่มน้ำยมได้วางแผนรับมือสถานการณ์น้ำโดยใช้บางระกำโมเดลเพื่อแก้ไขปัญหาน้ำท่วมซ้ำซากในจังหวัดสุโขทัยและจังหวัดพิษณุโลก ด้วยการปรับปฏิทินการเพาะปลูกข้าวนาปีในพื้นที่ลุ่มต่ำและใช้พื้นที่เป็นแก้มลิงรองรับน้ำหลากในช่วงวิกฤตราว 382,000 ไร่ ซึ่งปีที่แล้วประสบความสำเร็จเป็นอย่างมาก
  นายกรัฐมนตรี กำชับให้ทุกหน่วยออกช่วยเหลือผู้ประสบภัยอย่างทั่วถึง เพื่อบรรเทาความเดือดร้อนให้ได้มากที่สุด พร้อมทั้งแจ้งเตือนประชาชนเกี่ยวกับปริมาณฝนและระดับน้ำอย่างต่อเนื่อง เพื่อให้ทุกคนได้เตรียมการล่วงหน้า ช่วยลดผลกระทบที่อาจจะเกิดขึ้นได้อย่างทันท่วงที 
  ประชาชนจำนวนมากร่วมชมการบรรเลงดนตรี จากดวงใจ ไทยทั่วหล้า เฉลิมพระชนมพรรษา 28 กรกฎาคม 2561 และเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9  
 สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าโปรดกระหม่อม ให้จัดการแสดงดนตรีเฉลิมพระเกียรติ เนื่องในโอกาสวันเฉลิมพระชนมพรรษา 28 กรกฎาคม 2561 และเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 เนื่องในโอกาสวันเฉลิมพระชนมพรรษา 12 สิงหาคม 2561 เพื่อพระราชทานความสุขให้กับประชาชน ในชื่อ จากดวงใจ ไทยทั่วหล้า ณ พระลานพระราชวังดุสิต โดยวงดุริยางค์กองทัพบก กองทัพเรือ กองทัพอากาศ สำนักงานตำรวจแห่งชาติ และศิลปินชื่อดัง โดยวงดุริยางค์ราชนาวี บรรเลงเพลงลูกกรุง เพลงยอดนักรบกล้า เพลงลาวดวงเดือน วงดุริยางค์ทหารอากาศ บรรเลงเพลงสตริง เพลงเก็บตะวัน เพลงศรัทธา เพลงด้วยความคิดถึง วงดุริยางค์ทหารบก บรรเลงเพลงลูกทุ่ง เพลงจากยอดดอย เพลงแนวหลังยังคอย วงดุริยางค์ตำรวจ บรรเลงเพลงเพื่อชีวิต เพลงตำรวจตระเวนชายแดน เพลงกำลังใจ และวงเฉลิมราชย์บรรเลงเพลงสากล เพลง If You Love Me เพลง Hit The Road Jack มีนักร้องจากศาลาเฉลิมกรุง ยุวรี เยาว์วัย(ดาว มยุรี) ณรงค์ แซ่วี (รุ่ง สุริยา) เศรษฐา ศิริฉายา และศิลปินชื่อดังจำนวนมาก ร่วมร้องเพลงแม่แห่งแผ่นดินและเพลงสยามินทร์ราชามหาวชิราลงกรณ ทั้งนี้นางสิทธิยา อาสาแก้ว อายุ 65 ปี กล่าวว่ารู้สึกซาบซึ่งพระมหากรุณาธิคุณที่สมเด็จพระเจ้าอยู่หัวรัชกาลที่ 10 ทรงพระราชทานความสุขแก่ประชาชนแม้จะมีฝนตกลงมาตั้งแต่ช่วงบ่าย แต่ตนเองก็ตั้งใจเดินทางมาร่วมชมการแสดงดนตรีเฉลิมพระเกียรติ
 บรรยากาศท่องเที่ยวสวนสัตว์ดุสิต ในช่วงวันหยุด ประชาชนหลั่งไหลนำครอบครัว บุตรหลานร่วมรำลึกความหลัง   
บรรยากาศที่สวนสัตว์ดุสิต ประชาชนจำนวนมากต่างหลั่งไหลพาครอบครัว มาเที่ยวชมสวนสัตว์ในช่วงวันหยุดสุดสัปดาห์ ส่งผลให้การจราจรโดยรอบบริเวณติดขัดสลับหยุดนิ่ง ประกอบกับในช่วงเวลา 15.30 นาที มีฝนตกหนักทำให้ผู้ปกครองต่างพาบุตรหลานและครอบครัวหาที่หลบฝน แต่ก็ไม่เป็นอุปสรรคต่อการเที่ยวชม โดยหลังจากองค์การสวนสัตว์ ในพระบรมราชูปถัมภ์ ได้มีประกาศขยายเวลาปิดให้เข้าชมสวนสัตว์ดุสิตเป็นวันสุดท้ายในวันที่ 30 กันยายน 2561 ทำให้ประชาชนจำนวนมากเดินทางเข้ามาเยี่ยมชมสวนสัตว์ดุสิต เพื่อร่วมบันทึกความทรงจำทั้งของตนเองในวัยเด็กและส่งต่อถึงลูกหลาน 
  นางสาวสมฤทัย เวชประสิทธิ์ ประชาชนที่เดินทางมาเยี่ยมชมสวนสัตว์ดุสิตในวันนี้กล่าวว่า ตนเองได้พาลูกสาวและเพื่อนๆ ลูกเข้ามาเยี่ยมชม เพื่อสร้างประสบการณ์และความทรงจำให้กับลูกและครอบครัว เหมือนที่ตนเองเคยได้รับในวัยเด็ก
  ด้านเด็กๆ ที่เข้าเยี่ยมชมสวนสัตว์ดุสิต ต่างตื่นเต้นกับการได้เจอบรรดาสัตว์ต่างๆ การชมโชว์ความสามารถของสัตว์ 
  นอกจากนี้ ทางองค์การสวนสัตว์ฯ ยังฝากประชาสัมพันธ์ไปยังประชาชนในการเดินทางเข้าเยี่ยมชมสวนสัตว์ดุสิต ให้เดินทางมาด้วยบริการสาธารณะเพื่อความสะดวกในการเดินทาง เนื่องจากสถานที่จอดรถไม่เพียงพอในการรองรับประชาชนที่เดินทางเข้ามามากในช่วงนี้   
  ตลอดทั้งวันนี้มีนักเรียนและนักศึกษาจำนวนมากยังคงให้ความสนใจเข้าร่วมชมงานมหกรรมวิทยาศาสตร์และเทคโนโลยีแห่งชาติ  
 บรรยากาศการจัดงานมหกรรมวิทยาศาสตร์และเทคโนโลยีแห่งชาติ ประจำปี 2561 เนื่องในสัปดาห์วิทยาศาสตร์แห่งชาติ จัดโดยกระทรวงวิทยาศาสตร์และเทคโนโลยี ร่วมกับภาครัฐและเอกชนทั้งในประเทศและต่างประเทศที่เกี่ยวข้อง เพื่อแสดงถึงศักยภาพทางวิทยาศาสตร์ เทคโนโลยี และนวัตกรรมที่นำสมัย นำมาสร้างแรงบันดาลใจ และความตระหนักรู้ด้านวิทยาศาสตร์ให้แก่เยาวชนและประชาชนไทย ภายใต้แนวคิด จุดประกายความคิด พัฒนาชีวิตด้วยวิทยาศาสตร์ เสริมสร้างชาติด้วยเทคโนโลยี สู่วิถีแห่งนวัตกรรม และตลอดทั้งวันนี้ 25 ส.ค.61 ซึ่งเป็นวันหยุดสุดสัปดาห์ ส่งผลให้มีนักเรียน นักศึกษา ครู และผู้ปกครองพาบุตรหลานมาร่วมชมงานอย่างต่อเนื่องเป็นจำนวนมาก

  นางสาวจิตราพรรณ บุณยเรือง ครูฝึกสอนโรงเรียนอุตรดิตถ์ดรุณี จังหวัดอุตรดิตถ์ กล่าวว่า ภาพรวมการจัดงานดีมากและอยากให้มีการจัดงานต่อเนื่องเพราะจะทำให้เด็กเปิดโลกกว้างประสบการณ์ทางวิทยาศาสตร์มากกว่าอยู่ในห้องเรียน ส่งผลให้เด็กนำประโยชน์จากการเข้าร่วมกิจกรรมครั้งนี้ ไปใช้ในชีวิตประจำวัน
  สำหรับในส่วนของภายในงานได้นำรูปแบบการนำเสนอที่น่าสนใจโดยเน้นหัวข้อที่มีความสำคัญต่อการพัฒนาทางเศรษฐกิจ สังคม และสิ่งแวดล้อม มาส่งเสริมการเรียนรู้ผ่านกิจกรรมและนิทรรศการต่างๆ อาทิ ผลงานวิจัย การประกวดและแข่งขันทางวิทยาศาสตร์ นิทรรศการวิกฤตขยะ และนิทรรศการยุคข้อมูลครองโลก เป็นต้น รวมทั้งการจัดนิทรรศการเทิดทูนสถาบันพระมหากษัตริย์ สำหรับผู้ที่สนใจสามารถเข้าชมงานดังกล่าวได้ระหว่างเวลา 9.00 น. -19.00 น. จนถึงวันพรุ่งนี้เป็นวันสุดท้าย ณ บริเวณ Hall 2-8 อิมแพ็ค เมืองทองธานี 
 กรมสวัสดิการและคุ้มครองแรงงาน เผยผลการตรวจความปลอดภัยในการทำงาน 10 เดือน    
 นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยผลการขับเคลื่อน Safety Thailand ตามนโยบายของพลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน ว่า ในปีงบประมาณ 2561 โดยเริ่มตั้งแต่วันที่ 1 ตุลาคม 2560 จนถึง 31 กรกฎาคม 2561 เป็นเวลา 10 เดือน ได้ดำเนินการตรวจและบังคับใช้กฎหมายความปลอดภัยในการทำงานอย่างจริงจัง โดยพนักงานตรวจความปลอดภัยได้เข้าตรวจความปลอดภัยในการทำงานของสถานประกอบกิจการไปแล้วกว่า 15,302 แห่ง ครอบคลุมลูกจ้างกว่า 1.2 ล้านคน ดำเนินคดีโดยเปรียบเทียบปรับผู้กระทำผิดตามพระราชบัญญัติ ความปลอดภัย อาชีวอนามัย และสภาพแวดล้อมในการทำงาน พ.ศ. 2554 รวม 205 คดี เป็นเงินทั้งสิ้น 24.78 ล้านบาท นอกจากการตรวจบังคับใช้กฎหมายแล้ว การส่งเสริมและสร้างการรับรู้ผ่านโครงการกิจกรรมต่างๆ เช่น การสร้างการรับรู้ผ่านศูนย์พัฒนาองค์ความรู้ความปลอดภัยในการทำงานเฉลิมพระเกียรติฯ ส่งเสริมโครงการสถานศึกษาปลอดภัยซึ่งมีสถานศึกษาให้ความสนใจเข้าร่วมโครงการ 898 แห่ง ตลอดจนสร้างเครือข่ายด้านความปลอดภัยโดยผ่านโครงการ จป. จิตอาสา เพื่อเฝ้าระวังอุบัติเหตุ เป็นต้น
  ทั้งนี้ กรมสวัสดิการและคุ้มครองแรงงานมุ่งหวังให้สถานประกอบกิจการทุกแห่งได้ตระหนักถึงความสำคัญของความปลอดภัย ร่วมมือร่วมใจกันในการป้องกันและปรับปรุงด้านความปลอดภัยและสุขภาพอนามัยในการทำงานจนเกิดเป็นวัฒนธรรมความปลอดภัยในการทำงานและเป็นกลไกสำคัญในการลดอัตราการประสบอันตรายจากการทำงาน เพื่อคุณภาพชีวิตที่ดีของผู้ใช้แรงงานทุกคน 
  สำนักงานประกันสังคม ย้ำ นายจ้างช่วยรักษาสิทธิให้ลูกจ้าง โปรดแจ้งเข้า-ออกลูกจ้างตรงเวลาที่กำหนด  
 นายสุรเดช วลีอิทธิกุล เลขาธิการสำนักงานประกันสังคม กระทรวงแรงงาน กล่าวเตือนนายจ้างแจ้งลูกจ้างเข้าทำงานและแจ้งออกจากงานล่าช้าไม่เป็นไปตามระยะเวลาที่กฎหมาย ส่งผลให้ลูกจ้างเสียสิทธิที่พึงได้รับตามเงื่อนไขการเกิดสิทธิประโยชน์ในแต่ละกรณี หากมีข้อร้องเรียนหรือมีการตรวจพบ สำนักงานประกันสังคมจะดำเนินคดีกับนายจ้างตามขั้นตอนของกฎหมาย จึงขอความร่วมมือนายจ้างปฏิบัติตามกฎหมายให้ถูกต้อง กรณีของนายจ้างที่มีลูกจ้างในสถานประกอบการต้องแจ้งขึ้นทะเบียนผู้ประกันตน (สปส.1-03) โดยนายจ้างที่มีสำนักงานใหญ่ตั้งอยู่ในเขตกรุงเทพมหานคร ให้ยื่นแบบได้ที่สำนักงานประกันสังคมกรุงเทพมหานครพื้นที่ สำหรับนายจ้างที่มีสำนักงานใหญ่ในส่วนภูมิภาค ให้ยื่นแบบ ขึ้นทะเบียนได้ที่สำนักงานประกันสังคมจังหวัด/สาขา ที่สถานประกอบการตั้งอยู่ นายจ้างมีหน้าที่ ขึ้นทะเบียนลูกจ้างภายใน 30 วัน กรณีที่มีลูกจ้างลาออกจากงาน ให้นายจ้างแจ้งการออกจากงานพร้อมระบุสาเหตุการออกจากงาน โดยใช้หนังสือแจ้งการสิ้นสุดความเป็นผู้ประกันตน (สปส.6-09) ภายในวันที่ 15 ของเดือนถัดไปจากเดือนที่มีการเปลี่ยนแปลงข้อเท็จจริง สอบถามรายละเอียดเพิ่มเติมได้ที่สำนักงานประกันสังคมทุกจังหวัดทั่วประเทศ หรือโทรสายด่วน 1506 ตลอด 24 ชั่วโมง